પહેલી પ્રતિક્રિયા BJPના ભીષ્મપિતામહ લાલકૃષ્ણ અડવાણીએ પક્ષના તમામ મહત્વના હોદ્દાઓ પરથી રાજીનામું આપીને આપી દીધી છે. અડવાણીએ પક્ષપ્રમુખ રાજનાથ સિંહને પત્ર લખીને કહ્યું છે કે તેમને માટે પક્ષના હોદ્દાઓ પર રહેવું અસહ્ય છે, જે પક્ષમાં તેઓ યુવાનવયે જોડાયા હતા અને જે પક્ષ માટે તેમણે અને બીજાઓએ જીવન સમર્પિત કર્યું હતું એ પક્ષ હવે ખોટા માર્ગે ફંટાઈ ગયો છે. તેમણે આક્ષેપ કયોર્ છે કે એક સમયે પક્ષના નેતાઓને મન દેશહિત અને પક્ષહિત સર્વસ્વ હતાં, જ્યારે આજે પક્ષના નેતાઓ સ્વહિત માટે કામ કરી રહ્યા છે. તેમનો ઇશારો કેવળ નરેન્દ્ર મોદી સામે નથી; પરંતુ મોદીને ટેકો આપનારા રાજનાથ સિંહ, અરુણ જેટલી અને નીતિન ગડકરી સામે પણ છે. આ બધા નેતાઓ અડવાણીને કારણે અને તેમની મદદથી પક્ષમાં આગળ આવ્યા છે. હજી ગઈ કાલ સુધી તેઓ અડવાણીના ચેલા હતા. લાલકૃષ્ણ અડવાણીએ રાજીનામાના પત્રમાં એમ પણ કહ્યું છે કે BJP હવે વિચારનિષ્ઠ આદર્શવાદી પક્ષ રહ્યો નથી. આ એ જ અડવાણી છે જેમણે ૨૦૦૫માં BJPને માત્ર રાજકીય પક્ષ નહીં પણ દેશહિત માટેની ઈશ્વરી યોજનારૂપ ગણાવ્યો હતો.